L’Ajuntament de Carcaixent renova el paviment i la il·luminació del Pavelló d’Esports
18 de setembre de 2018

Carcaixent

L’Ajuntament de Carcaixent continua realitzat millores a les instal·lacions esportives de la localitat. Concretament des de la regidoria d’Esports s’ha procedit estes últimes setmanes a la renovació del paviment de la pista del pavelló cobert, així com al canvi de lluminària per llums led, molt més eficients energèticament i respectuoses amb el Medi Ambient. En total s’han invertit més de 111.000 €, destinant-se 67.000€ al subministrament i canvi del sòl i 44.000€ a la instal·lació de la il·luminació de la zona de jocs del Pavelló.

Vicent Albelda, regidor d’Esports, ha destacat que la millora de les instal·lacions, en gran o xicoteta mesura ha sigut una constant al llarg d’estos tres últims anys. No obstant, pel que fa al pavelló ha sigut necessari canviar per complet el paviment “ja que s’havia anat deteriorant progressivament i que ha requerit d’una intervenció complexa per a la seua adequació, donades les característiques de l’espai”, explicava Albelda, qui incidia en què estes actuacions “eren molt urgents per poder garantir una bona pràctica esportiva després d'anys d'ús intensiu”, destacava.

Altres actuacions previstes en les instal·lacions esportives en Carcaixent per als pròxims mesos, com ha avançat el regidor, seria la renovació de la pista verda de la FEVE, que actualment es gasta per a, entre altres coses, jugar a futbet sala i la renovació del Frontó del Poliesportiu Municipal.